Birthe Rønn Hornbech (V), 2000-11-15:
Med dette forslag ønsker forslagsstillerne at hæve straffen for vold og voldtægt.
Det fremgår af bemærkningerne.
Der er jo en meget stor folkelig interesse omkring vold og voldtægtsforbrydelser, og det er jo ganske naturligt.
Vold og voldtægt er de forbrydelser, der mest af alt krænker det enkelte menneskes integritet.
Det drejer sig om noget så vigtigt som det enkelte menneskes frihed, værdighed og tryghed.
I Venstre prioriterer vi meget højt, at borgerne skal kunne færdes trygt på gader og stræder uden at være bange for at blive slået ned eller voldtaget.
Det er statsmagtens opgave at sikre borgerne denne tryghed, og det gøres ikke blot ved, at vi bliver ved med at tale om opsøgende arbejde og kriminalpræventive foranstaltninger, uanset hvor godt det må være.
Det er for lidt.
Der sker alt for mange grove overgreb, og de skal straffes, så det kan mærkes.
Vi finder i Venstre, at det også er statsmagtens opgave
i landets straffelove at angive, hvilke beskyttelsesinteresser vi vægter højest, og lad mig sige det helt klart: Vi vægter i Venstre mennesker højere end penge. Vi finder, at som voldsstraffene og ikke mindst straffene for voldtægt har udviklet sig, ligger straffene for lavt.
Jeg hører også, at justitsministeren erkender, at niveauet er faldet, men siger, at der trænges til en undersøgelse, der kan belyse, hvilke forbrydelser vi taler om.
Jo, men det er udmærket, men uanset om det er et parforhold, vil jeg godt sige, at vi mener, straffene er for lave.
Vi kan ikke køre strafferet efter den gamle sang om, at pigerne siger nej om dagen og ja i måneskin.
Og derfor ønsker vi altså et højere strafniveau for disse forbrydelser.
Selv når vi tager planlægningen og professionaliteten i de økonomiske forbrydelser i betragtning, finder vi, at der er et misforhold mellem straffen netop for økonomisk kriminalitet og på den anden side vold og voldtægt.
Det er de sidst angivne forbrydelser, vi ønsker straffet strengere. Vi deler forslagsstillernes kritik af regeringens voldspakke fra 1997.
For dem, der ikke kan huske det, skal jeg lige sige, at det var den voldspakke, der blev til, da statsministeren i sin nytårstale annoncerede, at han ikke ville finde sig i volden.
Jeg vil godt sige: Det vil vi heller ikke - finde os i volden altså.
Det er netop også Venstres opfattelse, at strafferammerne skal hæves.
Og det er med det udgangspunkt, at strafferammerne skal hæves, at vi vil arbejde videre sammen med forslagsstillerne og andre partier, der ønsker straffen hævet for forbrydelser, der krænker den enkeltes integritet.
Vi husker alle, at justitsministeren dengang kom med disse løfter, og at de ikke blev til noget.
Vi kan også godt huske grunden, og det var næppe justitsministerens skyld, at strafferammerne ikke blev hævet.
Justitsministeren sagde nemlig det fuldkommen rigtige: at strafferammerne skulle forhøjes.
Justitsministeren glemte bare efter kun 2 dage - så vidt jeg husker - på ministertaburetten at spørge De Radikale først.
Det er det, der er det politiske problem, men det skal altså ikke fratage os lysten til at blive ved med at sige det
igen og igen: Volds- og voldtægtsforbrydelser ligger på et for lavt niveau, når det drejer sig om straffe.
Og det er med disse bemærkninger, at jeg kan sige til forslagsstillerne, at vi tilslutter os intentionerne i beslutningsforslaget.
Om det så er den rigtige måde, man gør det på, må vi diskutere i
Retsudvalget.